മെഗാ ടെക്സ്റ്റൈല്സ് പാര്ക്കില് 4000 തൊഴിലവസരങ്ങള് തെലങ്കാനയില് കിടിലന് പദ്ധതി പ്രഖ്യാപിച്ച് കിറ്റക്സ് തെലങ്കാന സര്ക്കാരുമായി ധാരണാപത്രം ഒപ്പുവെച്ചു ഹൈദരാബാദ്: രണ്ട് വന് പദ്ധതികള്ക്ക് കിറ്റക്സ് ഗ്രൂപ്പ് തെലങ്കാന സര്ക്കാരുമായി ധാരണാപത്രം ഒപ്പുവെച്ചു. നിക്ഷേപത്തിന് സബ്സിഡി ഉള്പ്പെടെയാണ് കിറ്റക്സ് ഗ്രൂപ്പിന് തെലങ്കാന സര്ക്കാര് വാഗ്ദാനം നല്കിയിരിക്കുന്നത്. വാറങ്കല് മെഗാ ടെക്സ്റ്റൈല്സ് പാര്ക്ക്, ഹൈദരാബാദിലെ ഇന്ഡസ്ട്രിയല് പാര്ക്ക് എന്നിവിടങ്ങളിലെ നിക്ഷേപ കരാറാണ് ഒപ്പിട്ടത്. മെഗാ ടെക്സ്റ്റൈല്സ് പാര്ക്കില് 4000 തൊഴിലവസരങ്ങളാണ് കിറ്റക്സിന്റെ വാഗ്ദാനം. എം ഒ യു ഒപ്പിടുന്നതിനു മുന്പ് തെലങ്കാന വ്യവസായ മന്ത്രി എം ടി രാമറാവുമായി സാബു എം ജേക്കബ് കൂടിക്കാഴ്ച നടത്തിയിരുന്നു. കിറ്റെക്സ് എം ഡി സാബു എം ജേക്കബ് നേതൃത്വത്തില് ഹൈദരാബാദില് എത്തി ആദ്യഘട്ട ചര്ച്ചകള് പൂര്ത്തിയാക്കിയിരുന്നു. ഇതിനുശേഷമാണ് തെലങ്കാന വ്യവസായിക വകുപ്പ് പ്രിന്സിപ്പല് സെക്രട്ടറി ജയേഷ് രഞ്ജനും സാബു എം ജേക്കബും ധാരണാപത്രത്തില് ഒപ്പിട്ടത്. തെലങ്കാന സര്ക്കാര് പദ്ധതികള്ക്ക് പൂര്ണ പിന്തുണ നല്കുമെന്ന് എം ടി രാമറാവു ഉറപ്പുനല്കിയിട്ടുണ്ട്. ഒരു വര്ഷത്തിനുള്ളില് പദ്ധതി ആരംഭിക്കുമെന്ന് സാബു എം ജേക്കബ് വ്യക്തമാക്കി. ഒരു മാസത്തിനുള്ളില് വിവിധ സര്ക്കാര് വകുപ്പുകളുടെ തുടര്ച്ചയായ പരിശോധനയെ തുടര്ന്നാണ് കിറ്റെക്സ് കേരളത്തില് നടത്താനിരുന്ന 3500 കോടിയുടെ നിക്ഷേപ പദ്ധതിയില് നിന്നു പിന്വാങ്ങിയത്. തുടര്ന്നു തെലങ്കാന ഉള്പ്പടെയുള്ള സംസ്ഥാനങ്ങളും വിദേശ രാജ്യങ്ങളും കിറ്റെക്സിനെ നിക്ഷേപത്തിനായി ക്ഷണിക്കുകയായിരുന്നു. പ്രത്യേക വിമാനമയച്ചാണ് തെലങ്കാന സര്ക്കാര് കിറ്റെക്സിനെ ക്ഷണിച്ചത്. തെലങ്കാനയെ കൂടാതെ ഇന്ത്യയിലെ 9 സംസ്ഥാനങ്ങളും ശ്രീലങ്ക, യുഎഇ, ബഹ്റൈന്, മൗറേഷ്യസ്, ബംഗ്ലദേശ് എന്നീ രാജ്യങ്ങളും കിറ്റെക്സിനെ നിക്ഷേപത്തിനായി ക്ഷണിച്ചിട്ടുണ്ട്. തെലങ്കാനയില് 4000 തൊഴിലവസരങ്ങള് നല്കുന്ന പദ്ധതി പ്രഖ്യാപിച്ചു എന്ന വാര്ത്തകള് പുറത്തുവരുമ്ബോള്, യഥാര്ത്ഥത്തില് കേരളത്തിന് നഷ്ടമായ 4000 തൊഴിലവസരങ്ങളാണ് അവയെന്നതാണ് വാസ്തവം, സംസ്ഥാന സര്ക്കാരിന്റെ പ്രതികാര നടപടികളില് പ്രതിഷേധിച്ചാണ് കിറ്റെക്സ് ഗ്രൂപ്പ് കേരളത്തിന് വെളിയിലേക്ക് തങ്ങളുടെ വ്യവസായം മാറ്റിയത്. കിറ്റക്സ് കമ്ബനിയിലെ തുടര്ച്ചയായ ഉദ്യോഗസ്ഥ പരിശോധനയില് പ്രതിഷേധിച്ചായിരുന്നു കേരളത്തില് നടപ്പാക്കാന് ഉദ്ദേശിച്ചിരുന്ന പദ്ധതി തെലങ്കാനയിലേക്ക് മാറ്റിയത്. അതിനിടെ, കിറ്റെക്സിനെ കുടുക്കാന് ഇസ്ലാമിക് സ്റ്റേറ്റിന്റെ പേരില് എല്ദോസ് കുന്നപ്പിള്ളി എംഎല്എക്ക് അയച്ച ഭീഷണി കത്തിന്റെ വിവരങ്ങള് പുറത്ത് വന്നിരുന്നു. കത്തയച്ചവന് കുടുങ്ങുമെന്നാണ് റിപ്പോര്ട്ട്. കൈപ്പടയില് എഴുതി തയ്യാറാക്കിയ കത്താണ് എംഎല്എക്ക് ലഭിച്ചത്. കൈപ്പട നോക്കി പ്രതിയെ കണ്ടെത്താനാകുമെന്ന പ്രതീക്ഷയിലാണ് പൊലീസ്. വെങ്ങോലയിലെ ഐ എസ് അംഗമാണെന്ന് പരിചയപ്പെടുത്തിയാണ് എല്ദോസ് കുന്നപ്പിള്ളിക്ക് ഭീഷണിക്കത്ത് എത്തിയത്. കിറ്റെക്സിനെതിരെ പ്രവര്ത്തിച്ചാല് ബോംബെറിഞ്ഞ് കൊല്ലുമെനന്നാണ് ഭീഷണി. വെങ്ങോല ചേലക്കുളത്തുള്ള ഒരു വിലാസം കത്തില് വച്ചിട്ടുണ്ട്. എന്നാല് ഇത് കൃത്യമായ വിലാസമാണോ എന്നു സ്ഥിരീകരിച്ചിട്ടില്ല. കത്തില് പി.ടി. തോമസ് എംഎല്എ, ബെന്നി ബഹന്നാന്, ഉമ്മന്ചാണ്ടി തുടങ്ങിയവര്ക്കെതിരെ രൂക്ഷമായ അസഭ്യവാക്കുകള് ഉപയോഗിച്ചിട്ടുണ്ട്. കിഴക്കമ്ബലം പഞ്ചായത്ത് ട്വന്റി ട്വന്റി ആണ് ഭരിക്കുന്നത്. കിഴക്കമ്ബലത്തെ കോണ്ഗ്രസുകാരുടെ കയ്യിലിരിപ്പുകൊണ്ടാണ് അങ്ങനെ വന്നത്. പി.ടി. തോമസ് കാളപെറ്റെന്നു പറഞ്ഞാല് കയറെടുക്കുന്ന ആളാണ്. തോമസ് വിചാരിച്ചാല് ട്വന്റി ട്വന്റിയെ ഒന്നും ചെയ്യാനാവില്ലെന്നും കത്തില് അവകാശപ്പെടുന്നു. യുഡിഎഫിലെ 41 എംഎല്എമാര്ക്കും കത്തയച്ചിട്ടുണ്ടെന്നും ശേഷം അടുത്ത കത്തില് എന്നു പറഞ്ഞാണ് അവസാനിപ്പിച്ചിരിക്കുന്നത്. കത്ത് സമൂഹമാധ്യമത്തില് ഇടണമെന്നും ആവശ്യപ്പെട്ടിട്ടുണ്ട്. കത്ത് ലഭിച്ച എംഎല്എ മുഖ്യമന്ത്രിക്കും പൊലീസിനും പരാതി നല്കിയിട്ടുണ്ട്. അതേസമയം, കിറ്റെക്സിനെതിരായ നീക്കത്തിന്റെ ഭാഗമാണ് ഈ ഭീഷണിക്കത്ത് എന്ന നിലയിലാണ് സമൂഹ മാധ്യമങ്ങളില് ഉയരുന്ന ചര്ച്ച. കിറ്റെക്സ് കമ്ബനിയില് വിവിധ വകുപ്പുകള് നടത്തിയ പരിശോധനയില് കണ്ടെത്തിയത് ഗുരുതര നിയമലംഘനങ്ങളെന്ന ആരോപണമുയര്ത്തി കഴിഞ്ഞ ദിവസം എല്ദോസ് കുന്നപ്പള്ളി അടക്കമുള്ള എംഎല്എമാര് രംഗത്തെത്തിയിരുന്നു. എല്ദോസ് കുന്നപ്പള്ളി, പി.ടി.തോമസ്, പി.വി.ശ്രീനിജന്, എന്നിവരാണ് കിറ്റെക്സിനെതിരെ രൂക്ഷവിമര്ശനവുമായി രംഗത്തെത്തിയത്.. എറണാകുളം ജില്ലാ കലക്ടര് ജാഫര് മാലിക് നല്കുന്ന വിശദമായ റിപ്പോര്ട്ടിനുശേഷം തുടര്നടപടികള്ക്ക് മുഖ്യമന്ത്രി പിണറായി വിജയനോട് ശുപാര്ശ ചെയ്യുമെന്നും എംഎല്എമാര് പറഞ്ഞിരുന്നു. ഇതിന് പിന്നാലെ വന്ന ഭീഷണിക്കത്തിന്റെ വിശ്വാസ്യതയാണ് ഒരു വിഭാഗം ചോദ്യം ചെയ്യുന്നത്. നിയമസഭാ തെരഞ്ഞെടുപ്പില് സാബു ജേക്കബിന്റെ ട്വന്റി 20 എന്ന പാര്ട്ടി എറണാകുളം ജില്ലയില് എല്ഡിഎഫിനും യുഡിഎഫിനും ഉയര്ത്തിയത് വലിയ വെല്ലുവിളി ആയിരുന്നു. ഇതിന് പിന്നാലെയാണ് സംസ്ഥാന സര്ക്കാര് കിറ്റെക്സ് സ്ഥാപനങ്ങളില് പരിശോധന തുടങ്ങിയത്. ഇതിന് പിന്നാലെ, സംസ്ഥാന സര്ക്കാരുമായി ചേര്ന്ന് ആരംഭിക്കാനിരുന്ന 3500 കോടി രൂപയുടെ പദ്ധതികളില് നിന്നും പിന്മാറുകയായിരുന്നു സാബു ജേക്കബ്. തുടര്ന്ന് രാജ്യത്തെ ഒമ്ബതോളം സംസ്ഥാനങ്ങള് കിറ്റെക്സിനെ ക്ഷണിച്ചു. ഇതിന് ശേഷം തെലങ്കാനയില് നിക്ഷേപം നടത്താന് കിറ്റെക്സ് തീരുമാനിക്കുകയായിരുന്നു. Tags